Aniyuu maak e ati utaakushiyich aniyuu e chiishikaayich chii nishtawiyuuch anichii chischinuhamuwaakanich.
Chii aataapishkahuusuuch mekwaach aniyuu e nistuuwiitwaau wesh chii kushteuch aniyuu Jewa uchimaau.
Sischikuuch maak chii uhchi waapameuch Jesus e niipuyich anit e ihtaatwaau.
Chii itikuuch maak,
“Chiyaameyihtamukw.”
Iskutak maak kaa chiishi waachiyemaat aniyuu uchischinuhamuwaakanh ekw kaa waapahtiyaat utihchii kaye uhpimeyuu.
Nuwach maak chii sichiyeyihtamuch e chii waapamaatwaau utipeyihchikemuwaau.
Miin kaa ayimihaat aniyuu uchischinuhamuwaakanh e itaat,
“Chiyaameyihtamukw.
Mwehch Nuuhtaawii kaa pechi itishahuut chiyaameyihtamuwinihch ishi kaye niya chititishahutinaawaau chiyaameyihtamuwinihch ishi.”
Ekw anite e ihtaayich kaa ishi ayehet kaa itaat,
“Utinaahkw Kaa payehchisit Ahchaahkw.
Wepeyihtamuwekwe awen chika wepeyihtamuwaakanuu,
ekaa wepeyihtamuwekwe namui chika uhchi wepeyihtamuwaakanuu.”
Jesus ekw maak Thomas
An maak peyakw chischinuhamuwaakan Thomas kaa ishinihkaasut aayaahch e ishinihkaataakanuut peyakw an kaa niishitwaau chii ishinihkaataakanuu,
namui uhchi ihtaau wiya Jesus kaa takushiniyich.
Aniyuu maak e wiihtamaakut aniyuuh kutak chischinuhamuwaakanh e chii waapamaayich Jesus,
namui uhchi taapwehtaweu.
Chii iteu,
“Namui nika uhchi taapwehten paatish chii taahtinamuche utihchiih anit kaa chiistaaskuhwaakanuut kaye paatish chii taahtinake anit uspakaahch.”
Yaanaaneu chiishikaau maak ishpish ekw miin kaa nishtuwiitwaau anichii chischinuhamuwaakanich.
Thomas maak kaye wiya ekut kaa ihtaat.
Chii aataapishkahwaakanuuch chishtuhkanihch yaapach maak Jesus chii pechi piihcheu kaa pechi uhchishkuukaapuushtawaat.
Kaa itaat aniyuu Thomas,
“Taahtinh nitihchii kaye ute uhpimeyuu pechi taahtinh,
ekun ekw ishpish aanuwehta,
taapwehta ekw.”
Ekw Thomas kaa nishkweushihaat e itaat,
“Nitipeyihchikem kaye Nichishemanituum.”
Jesus kaa itaat,
“Chitaapwehten aa mikw e pechi waapamiin.
Shaweyihtaakusuuch anichii kaa taapwehtahkwaau aat ekaa uhchi waapamitwaau.”
Taan e itaapatahch uu masinahiikan
Jesus uchischinuhamuwaakan mihchetu chii waapamikuu maamishkaach chekwaayuu e ihtuutahk ekaa uhchi masinahiikanuyikwaau utah masinahiikanihch.
Eukw uyuuh kaa masinahiikanuukwaau chechii taapwehtamekw eukw uyuuh Jesus Chishemanituu Ukusisa ekw maak taapweyimekwen che ayaayekw pimaatisiiwin.